…………………

………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО****Г-Н ЯВОР ГЕЧЕВ** | **ОДОБРИЛ,****МИНИСТЪР НА ЗЕМЕДЕЛИЕТО:****ЯВОР ГЕЧЕВ** |

**ДОКЛАД**

**от доц. д-р Крум Неделков, двм – заместник-министър на земеделието**

**Относно:** Проект на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти

**УВАЖАЕМИ ГОСПОДИН МИНИСТЪР,**

На основание чл. 137, ал. 10 от Закона за ветеринарномедицинската дейност внасям за одобрение проект на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти.

**Причини, които налагат приемането на акта**

Във връзка с прилагане наинтервенцията „Хуманно отношение към животните и антимикробна резистентност“, включена в Стратегическия план за развитието на земеделието и селските райони на Република България за периода 2023 – 2027 г., наричан по-нататък „Стратегическия план” е необходимо да се създаде национална правна рамка, която да уреди условията и реда за нейното прилагане. С оглед на това е разработен проект на Наредба за условията и реда за прилагане на интервенциите в областта на околната среда и климата и хуманно отношение към животните, в който е регламентирано осигуряване на благоприятна жизнена среда/свободна подова площ при отглеждане на животните. В интервенция „Хуманно отношение към животните и антимикробна резистентност“ е предвидено реализиране на финансовото подпомагане на земеделските стопани за осигуряване на свободна подова площ не по-малко от 15 % над задължителния стандарт за едри и дребни преживни животни.

В тази връзка в сега действащата Наредба № 44 от 2006 г. за ветеринарномедицинските изисквания към животновъдните обекти са регламентирани параметри в диапазон за използваема площ за някои от категориите говеда и биволи и от категориите овце и кози. От изложеното възниква затруднение при определянето на задължителния стандарт, над който да може да се изчисли свободната подова площ от поне 15 % за определени видове и категории животни, която да се приложи по горецитираната интервенция. Допълнително за мъжки говеда и биволи на възраст над 24 месеца и биволи от 6 до 24 месеца липсват норми за жизнената среда, отнасящи се до подовата площ. С оглед на това в предложените изменения се регламентират минимални параметри за настаняване на едно животно, като по този начин същите се фиксират, за да могат да се използват за задължителен стандарт, над който да се изчисли свободната подова площ от поне 15 %, която да се приложи по интервенция „Хуманно отношение към животните и антимикробна резистентност“. Следва да се отбележи, че за поетите ангажименти за надхвърляне на базовите изисквания, земеделския стопанин ще получи финансово подпомагане.

Също така с проекта на Наредба се въвеждат и нови норми на жизнената среда за категориите говеда и биволи, като се правят промени в параметрите на фронта за хранене при едрите и дребните преживни животни. Същите не представляват утежняващи изисквания за фермерите, поради което не се налага въвеждане на срок за привеждане на параметрите на съществуващите животновъдните обекти към новите изисквания.

В заключителните разпоредби на предложения проект на Наредба, е предвидено изменение на Наредба № 14 от 2006 г. за минималните изисквания за защита и хуманно отношение при отглеждане на телета. Целта на промяната е постигане на пълно съответствие с Директива 2008/119/ЕО на Съвета от 18 декември 2008 година за определяне на минимални стандарти за защита на телетата (ОВ L 10 от 15.1.2009 г.) (Директива 2008/119/ЕО), изменена с Регламент (ЕС) 2017/625 на Европейския парламент и на Съвета от 15 март 2017 година относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (EО) № 396/2005, (EО) № 1069/2009, (EО) № 1107/2009, (EС) № 1151/2012, (ЕС) № 652/2014, (EС) 2016/429 и (EС) 2016/2031 на Европейския парламент и на Съвета, регламенти (EО) № 1/2005 и (EО) № 1099/2009 на Съвета и директиви 98/58/EО, 1999/74/EО, 2007/43/EО, 2008/119/EО и 2008/120/EО на Съвета, и за отмяна на регламенти (EО) № 854/2004 и (EО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/EО, 96/93/EО и 97/78/EО на Съвета и Решение 92/438/EИО на Съвета (Регламент относно официалния контрол) (ОВ L 95 от 7.4.2017 г.). Промените са свързани с изискванията за площ при групово отглеждане на телета, за хранене на телета поне два пъти на ден и за отглеждане на телета до 15 дни, както и задължения на компетентния орган към Европейската комисия, свързани с контрола по хуманно отношение при телетата.

Други промени в Наредбата се отнасят до въвеждане на изисквания за отглеждане на жаби и насекоми, които до момента не са били в нейния обхват. Следва да се отбележи, че съгласно Закона за ветеринарномедицинската дейност, животновъден обект е всяко място, където временно или постоянно се отглеждат или настаняват животни, с изключение на ветеринарни клиники или амбулатории. В тази връзка, тъй като към настоящият момент в националното законодателство не са регламентирани изисквания по отношение на животновъдни обекти за отглеждане на жаби и насекоми (скакалци, щурци, домашна муха и черната муха – войник и др.), следва да се направят съответните изменения в Наредба № 44 от 2006 г. за ветеринарномедицинските изисквания към животновъдните обекти с оглед разпоредбата на чл. 137, ал. 10 от Закона за ветеринарномедицинската дейност.

От 2017 г. в Европа се наблюдава значителен ръст в промишленото отглеждане на насекоми. Индустрията е определяна като „устойчива“ форма на земеделие, при която инсталациите за отглеждане на насекоми имат много по-малък отпечатък върху околната среда в сравнение с други системи за отглеждане на животни. Седемдесет и една компании вече отглеждат насекоми за храна на хората, а много други ги използват за производство на храна за животни, фармацевтични продукти и хранителни добавки. Въвеждането на специфични изисквания за отглеждането на насекоми е в изпълнение на разпоредби на Регламент за изпълнение (ЕС) 2017/2470 на Комисията от 20 декември 2017 година за изготвяне на списъка на Съюза на новите храни в съответствие с Регламент (ЕС) 2015/2283 на Европейския парламент и на Съвета относно новите храни (ОВ L 351, 30.12.2017 г.) и Регламент (ЕС) № 142/2011 на Комисията от 25 февруари 2011 година за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива (OB L 54, 26.2.2011 г.).

Нарастващият интерес от страна на бизнеса към отглеждането на жаби създаде необходимостта от определяне на правила, които да гарантират защита на животните и потребителите. Трябва да се отбележи, че жабите са животни по смисъла на чл. 3, т. 9 от Регламента относно официалния контрол. Доколкото е необходимо да се осигури съответствие с правилата, компетентните органи извършват официален контрол на животни и стоки на всички етапи на производството, преработката, разпространението и използването. В тази връзка жабите попадат в обхвата на контрол, тъй като са част от хранителната верига и продукцията, получена от тях трябва да бъде безопасна за потребителите, а при отглеждането им следва да се осигури съответствие с изискванията за хуманно отношение. Също така по отношение на продукцията, получена от жаби, се прилагат хигиенни правила съгласно Регламент (EО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (OB L 139 от 30.4.2004 г.).Проектът на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти предвижда въвеждането на изисквания за отглеждането на жаби, които не попадат в обхвата на забранените видове на територията на страната, съгласно Закона за биологичното разнообразие.

В хода на процеса по изготвяне на проекта на Наредба, в Министерството на земеделието допълнително постъпиха мотивирани предложения от браншови организации на птицевъдния и свиневъден сектор за промяна на вече въведени изисквания. В тази връзка в проекта на Наредба е предвидено увеличаване на отстоянията при изграждане на нови животновъдни обекти за отглеждане на закрито на птици в индустриални ферми, както и премахване на изискването за обезопасяване на отворите за насекоми при отглеждане на свине.

**Цели**

С предлагания проект се регламентират минимални параметри за настаняване и за фронт за хранене при отглеждане на едри и дребни преживни животни, което да осигури ефективното участие от страна на земеделските стопани по интервенцията „Хуманно отношение към животните и антимикробна резистентност“. Също така се постига пълно съответствие на Наредба № 14 от 2006 г. за минималните изисквания за защита и хуманно отношение при отглеждане на телета с изискванията на Директива 2008/119/ЕО.

В проекта на Наредба са определени ветеринарномедицинските и зоохигиенни изисквания към животновъдните обекти за отглеждане на жаби и насекоми. Въвеждането на национални правила ще осигури ефективното функциониране на вътрешния пазар, като в същото време ще се гарантира високо ниво на защита на здравето на човека и на интересите на потребителите.

Предложените изменения и допълнения са насочени към регламентиране на специфични ветеринарномедицински изисквания към животновъдните обекти. Проектът на Наредба ще допринесе за създаване на благоприятна среда и микроклимат за отглеждане в индустриални ферми на свине, както и намаляване на инфекциозния риск за обектите от възникването на нови огница на инфлуенца по птиците.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерството на земеделието. За приемането на проекта на акт не са необходими допълнителни разходи/трансфери и други плащания по бюджета.

Проектът на Наредба не предвижда и допълнителни разходи за неговите адресати.

**Очаквани резултати от прилагането на акта**

С приемането на проекта на Наредба се очаква да се осигури ефективно прилагане на изискванията за хуманно отношение към животните и правилно да се определи капацитетът на животновъдните обекти. Проектът на подзаконов нормативен акт ще улесни земеделските стопани при кандидатстване за подпомагане с финансови средства за извършваната от тях земеделска дейност. Фиксираните минимални норми за използваема площ при отглеждане на едри и дребни преживни животни ще могат да се използват за задължителен стандарт, над който да се изчисли свободната подова площ от поне 15 %, която да се приложи по интервенция „Хуманно отношение към животните и антимикробна резистентност“, одобрена в Стратегическия план. По този начин ще се осигури изпълнение на заложените в Стратегическия план специфични цели и индикатори за резултат, както и най-ефективното усвояване на предвидения за страната финансов ресурс за дейности, свързани с отглеждане на едър и дребен рогат добитък.

С предложения проект на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти се създава регулация чрез въвеждане на национални правила за отглеждане на насекоми и жаби, регистриране на животновъдните обекти и разписване на изисквания към собствениците или ползватели. Прилагането на акта ще осигури подходяща среда за отглеждане в индустриални ферми на свине и понижаване на инфекциозния риск за обектите за отглеждане на птици на закрито в индустриалните ферми.

**Анализ за съответствие с правото на Европейския съюз**

Проектът на Наредба е свързан с транспониране в Наредба № 14 от 2006 г. за минималните изисквания за защита и хуманно отношение при отглеждане на телета на разпоредби от Директива 2008/119/ЕО, поради което е приложена таблица на съответствие с правото на Европейския съюз.

**Информация за проведените обществени консултации**

На 09.05.2023 г. проектът на Наредба в частта, която регламентира минимални параметри за настаняване и за фронт за хранене при отглеждане на едри и дребни преживни животни и разпоредбите относно привеждане в съответствие на Наредба № 14 от 2006 г. за минималните изисквания за защита и хуманно отношение при отглеждане на телета с изискванията на Директива 2008/119/ЕО е представен за предварителна обществена консултация по електронен път на представителите на неправителствени организации в сектора на животновъдството. Направените целесъобразни бележки и предложения са отразени.

На 17.05.2023 г. проектът на Наредба в частта, която регламентира изисквания за отглеждане на насекоми е представен за предварителна обществена консултация по електронен път на Асоциацията на производители и преработватели на насекоми в България за предложения и становища. Направените целесъобразни бележки и предложения са отразени.

Съгласно чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и на Портала за обществени консултации със срок за предложения и становища 14 дни. Причините за предоставяне на по-кратък срок са свързани със спешната необходимост от нормативно регламентиране на минимални параметри за жизнена среда при отглеждане на някои категории едри и дребни преживни животни, за да се осигури възможност за прилагане на интервенция „Хуманно отношение към животните и антимикробна резистентност“ от Стратегическия план. Следва да се отбележи, че срокът за подаване на заявления за подпомагане по интервенцията изтича на 30.06.2023 г. В тази връзка предвидените изменения в Наредбата следва да влязат в сила преди приключване на приема на заявления. Целта е да се защитят финансовите интереси на земеделските стопани и да се гарантира усвояване на предвидения за страната финансов ресурс за посочената дейност, заложена в Стратегическия план.

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът на Наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 137, ал. 10 от Закона за ветеринарномедицинската дейност, предлагам да издадете предложения проект на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти.

|  |  |
| --- | --- |
| **Приложения:** | 1. Проект на Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти;
2. Таблица на съответствие с правото на Европейския съюз;
3. Справка за отразяване на постъпилите становища;
4. Постъпили становища;
5. Справка за отразяване на постъпилите предложения и становища от проведената обществена консултация;
6. Предложения и становища, постъпили от проведената обществена консултация.
 |

**ДОЦ. Д-Р КРУМ НЕДЕЛКОВ, ДВМ**

*Заместник-министър на земеделието*